**UNIVERZITET U SARAJEVU**

**FAKULTET POLITIČKIH NAUKA**

**INTERDISCIPLINARNI DOKTORSKI STUDIJ**

**Komisija za ocjenu doktorske disertacije kandidata Izet Mahir, MA**

Sarajevo, 22.03.2021. godine

**VIJEĆU FAKULTETA POLITIČKIH NAUKA**

**Izvještaj o ocjeni doktorske disertacije kandidata Izeta Mahira, MA**

Na osnovu člana 59. tačka m) *Statuta Univerziteta u Sarajevu*, a u skladu sa odredbama članova 59, 36, 40, 41, 42. i 43. *Pravila studiranja za treći ciklus studija na Univerzitetu u Sarajevu*, Senat je na 23. elektronskoj sjednici održanoj 27.01.2021. godine donio Odluku broj: 01-1-113/21 o obrazovanju Komisije za ocjenu radne verzije doktorske disertacije kandidata Izeta Mahira, MA pod naslovom „Implementacija tranzicijske pravde i sigurnost u Bosni i Hercegovini“ u sastavu:

1. **Prof. dr. Sead Turčalo, vanredni profesor, predsjednik komisije,**
2. **Prof. dr. Zarije Seizović, redovni profesor, mentor, član, i**
3. **Prof. dr. Goran Šimić, vanredni profesor, član**

Dana **12.02.2021. godine, sa početkom u 10,00 sati, na Fakultetu političkih nauka Univerziteta u Sarajevu održana je** prezentacija radne verzije projekta doktorske disertacije kandidata Izeta Mahira, MA **pred Komisijom u sastavu:**

1. **Prof. dr. Sead Turčalo, vanredni profesor, predsjednik komisije,**
2. **Prof. dr. Zarije Seizović, redovni profesor, mentor, član, i**
3. **Prof. dr. Goran Šimić, vanredni profesor, član**

**Nakon prezentacije radne verzije** projekta doktorske disertacije, Komisija je jednoglasno usvojila odluku da nema sugestije za izmjene i dopune rada o čemu je sačinjen Zapisnik o prezentaciji radne verzije doktorske disertacije kandidata Izeta Mahira, MA. Uz lektorske i dr. sitne korekcije kandidat je predao Fakultetu konačnu verziju projekta doktorske disertacije u predviđenom roku a na osnovu čega je od strane Univerziteta u Sarajevu izvršena provjera putem softvera za detekciju potencijalnog plagijarizma.

Nakon dobivenog rezultata provjera primjenom softvera za detekciju potencijalnog plagijarizma, Komisija je dana 09.03.2021. godine izradila: Izvještaj komisije za ocjenu doktorske disertacije/izvještaj komisije za ocjenu i odbranu doktorske disertacije kojim je doktorska disertacija prihvaćena. Rezultati navodnog plagijarizma obrazloženi su u izvještaju komisije o istom, Naime, „sowtware za detekciju plagijarizma detektuje nazive pravnih akata (domaćih i međunarodnih dokumenata), nazive institucija, imena, bibliografske jednice (izvore) i mnoge druge navode kao plagijarizam, što nije slučaj. Rad je sasvim korektno sačinjen i u tom smislu, može se reći da nema plagiranih dijelova teksta“.

**Osnovni podaci o kandidatu**

Kandidat Izet Mahir osnovnu i srednju školu završio je u Sarajevu. Diplomirao je na Pravnom fakultetu u Sarajevu, a magistrirao na Fakultetu političkih nauka u Sarajevu, Odsjek Sigurnosne i mirovne studije.

Zbog potrebe vojno-stručnog osposobljavanja i sticanja neophodnog vojnog znanja, 1993.godine upućen u prvu bosansku vojnu akademiju – Ratnu oficirsku školu, koju je završio u drugoj generacija smjer borbeno komandovanje sa prosječnom ocjenom 9,71 kao najbolji polaznik. U cilju vojno-stručnog usavršavanja završio je i 28 različitih kurseva u BiH i inostranstvu.

Nakon 24 godine vojničke karijere, penzionisan je na lični zahtjev 01.09.2016. godine u činu brigadira, sa pozicije Načelnik uprave za obavještajne poslove i sigurnost u ZŠ OSBiH. Tokom relativno duge vojne karijere obavljao niz vojnih dužnosti počev od komandira voda vojne policije, komandira čete vojne policije, zamjenika komandanta i komandanta bataljona vojne policije, oficira sigurnosti i oficira za normativno pravne poslove u Zajedničkoj komandi VF BiH, te zamjenika vojnog pravobranioca u Federalnom ministarstvu odbrane. Po formiranju Oružanih snaga BiH bio je raspoređen na dužnost inspektora u Brigadu taktičke podrške OS BiH i inspektora u Generalnom inspektoratu MO BiH, zatim je bio raspoređen u Kabinet ministra odbrane na poslove savjetnika ministra odbrane, te Načelnik odjeljenja za upravljanje personalom u ZŠ OS BiH.

Dana 22.10.2017. godine upućen je kao predstavnik Bosne i Hercegovine u Specijalnu Monitornig Misiju u Ukrajinu, gdje se i danas nalazi obavljajući zadatke operativnog oficira u ratom zahvaćenom istoku Ukrajine, u regionu mjesta Lugansk. Prije toga je, u periodu od 05.03.2009.godine do 05.03.2010. godine izvršavao zadatke UN vojnog posmatrača u misiji MONUC u Demokratskoj Republici Kongo.

Tokom aktivne vojne službe učestvovao je kao predavač na kursevima za obuku inspektore, te vršio obuke vojnih lica u OSBiH i državnih službenika u Ministarstvu odbrane BiH iz oblasti izgradnje integriteta u institucijama BiH, etičkog kodeksa i borbe protiv korupcije. Kao predstavnika MO BiH dvije godine je bio član državnog tijela za izgradnju integriteta u institucijama Bosne i Hercegovine.

**Objavljeni stručni i drugi radovi kandidata:**

* Koautor publikacije Vojno-obavještajna doktrina Oružanih snaga Bosne i Hercegvoine,
* Koautor Priručnika za pružanje pomoći i vođenje istraga u Inspektoratu Ministarstvu odbrane i Oružanim snagama Bosne i Hercegovine

Bio je učesnik u izradi sljedećih stručnih publikacija i pravilnika u Ministarstvu odbrane BiH i OS BIH:

* Uputstva za rad Generalnog inspektorata MO i OS BiH;
* Etičkog kodeksa ponašanja vojnih lica u MO i OS BiH,
* Pravilnika o prijemu u vojnu službu,
* Pravilnika o provođenju zaštite mentalnog zdravlja i psiho-socijalne asistencije u MO i OS BiH,
* Pravilnika o profesionalnom razvoju i upravljanju karijerom profesionalnih vojnih lica u MO i OS BiH.

**Osnovni podaci o doktorskoj disertaciji**

Tema doktorske disertacije „Implementacija tranzicijske pravde i sigurnost u Bosni i Hercegovini“ pripada oblasti društvenih nauka - užoj naučnoj oblasti sigurnosnih i mirovnih studija.

Metodologija i rezultati istraživanja su prezentirani kroz šest međusobno povezanih dijelova, uz uvod i zaključak kao posebna poglavlja. U rada su razmatrana teorijska shvatanja sigurnosti, karakteristike pojedinih rizika, definisano neprovođenje mehanizama tranzicijske pravde kao specifičan sigurnosni rizik, te njegov utjecaj na opće stanje sigurnosti Bosne i Hercegovine. Također su istraženi korijeni i razvoj metoda / instituta tranzicijska pravda, te na koji način je ovaj metod i njegovi mehanizmi primijenjen odnosno nije primjenjen u propisima a posebno u post-konfliktnoj praksi u radu institucija i nevladinog sektora u Bosni i Hercegovini.

U radu su analizirane institucije - organi i organizacije države, entiteta i Distrikta Brčko BiH, i to one koje pripadaju sigurnosnom sektoru i označavana njihova odgovornost za stanje sigurnosti u BiH. Posredstvom analize propisa došlo se do podataka o njihovoj kapacitiranosti a najprije spremnosti da stvore sigurno okruženje za sve građane Bosne i Hercegovine. Također se kroz respektabilan uzorak anketiranih lica došlo do podataka o povjerenju građana u institucije sigurnosnog sektora sa ciljem dokazivanja koliko subjektivni odnos povjerenja ili nepovjerenja u navedene institucije može uticati na ukupno stanje sigurnosti u Bosni i Hercegovini.

Pored naprijed navedenog, cilj istraživanja je bio doći do odgovora na pitanje da li Bosna i Hercegovina zbog nespremnosti da provede institucionalne reforme i primjeni mehanizme tranzicijske pravde u njihovom potpunom obliku predstavlja ozbiljan sigurnosni rizik kako za sebe tako i za region. Nadalje, istraživano je koliko odgovorni subjekti poznaju metode, mehanizme i instrumenata tranzicijske pravde, sa ciljem utvrđivanja u kojoj mjeri je neinformiranost o pokrenutim inicijativama i nepoznavanje njihovih ciljeva dovelo do međuetničkog nepovjerenja koje je za rezultat imalo manipulacije i različite interpretacije prošlosti, sagledavanja sadašnjosti i projiciranja budućnosti.

U ovom radu se težilo doći do podataka o neophodnim pretpostavkama koje bi trebalo ispuniti za potpunu implementaciju mehanizama tranzicijske pravde, te u kojoj mjeri se ostvarenjem generalnog cilja tranzicijske pravde koji podrazumjeva istinsko, iskreno i puno suočavanje sa prošlošću i uspostavu vladavine prava radi ublažavanja posljedica počinjenih zločina i garantiranja neponavljanja zločina u budućnosti, stvaraju uslovi za miran suživot i sprečavanje cikličnog ponavljanja krvavih krugova koje se čini gotovo usudom Balkana, posebno Bosne i Hercegovine.

Kako bi se provjerile postavljene hipoteze rada, te postigli naučni ciljevi ove doktorske disertacije, rad na temu „Implementacija tranzicijske pravde i sigurnost u Bosni i Hercegovini“ predstavlja kombinaciju i kompilaciju teorijskog i empirijskoga istraživanja, budući da modeli i mehanizmi tranzicijske pravde i sigurnosni rizici predstavljaju cjelovite sisteme, a njihove manifestacije su: postojeći propisi koji su sastavni dio mehanizama korištenih u pojedinim situacijama implementacije tranzicijske pravde kao metoda; pisani iskazi u obliku izvještaja, analiza i procjena i drugih oblika pravnih tekstova i usmeni iskazi subjekata koji imaju odgovarajuća saznanja o sadržaju, formama i svojstvima mehanizama tranzicijske pravde i sigurnosnih rizika. Obzirom da se radi o interdisciplinarnom istraživanju, u njegovoj izradi su zastupljene metode karakteristične za društvene nauke.

Za izradu doktorske disertacije korištena je literatura koja se odnosi na teme koje predstavljaju teorijski okvir ove doktorske disertacije. U okvirnom pregledu konsultovane literature kandidat je naveo 54 bibliografske jedinice koje daju širok spektar neophodne i relevantne tematike, a koja je u toku izrade doktorske disertacije bila dopunjena potrebnim sadržajima i rezultatima istraživanja meritornih autora iz različitih ali srodnih znanstvenih oblasti, kao i zakonskim propisima i dr. (Knjige – 54; Članci, časopisi, zbornici – 70; Zakonske regulative, konvencije, izvještaji, domaći i međunarodni dokumenti – 87; Enciklopedije, leksikoni, rječnici – 5; Presude – 5; Internet izvori – 29).

Posebno su značajna djela autora iz oblasti sigurnosti i tranzicijske pravde kao šu su: Ruti G. Teitel (*Transitional Justice,* i *Transitional justice Genealogy*), Diane F. Orentlicher, („*Da neko ko je kriv bude kažnjen - Efekti Međunarodnog krivičnog tribunala za bivšu Jugoslaviju u Bosni i Hercegovini*“), Darvin Lisica („Sigurnosni rizici i temeljne društvene vrijednosti u Bosni i Hercegovini“), Nils Christie, Ernst C. Stiefel, Guillermo O'Donnell, Philippe C. Schmitter, i druge. Od domaćih autora koji su se bavili tranzicijskom pravdom posebno treba istaći profesore Zarija Seizovića, Gorana Šimića i Zorana Pajića, zbog njihove dugogodišnje posvećenosti različitim istraživanjima u oblasti krivičnog pravosuđa, tranzicijske pravde, sigurnosti, prava, ratnih zločina i srodnih temata.

**Ocjena doktorske diseratcije**

Originalni naučni doprinos ove disertacije je u tome što je, istražujući odnos implementacije mehanizama tranzicijske pravde i sigurnosti u Bosni i Hercegovini dokazala da bi puna primjena mehanizama tranzicijske pravde u procesu suočavanja sa prošlošću i otklanjanju posljedica teških zločina i kršenja ljudskih prava, bila važan preduslov za stabilan mir i izgradnju jednog novog društva oslobođenog hipoteke minulog oružanog sukoba na tlu BiH, odnosno da neprimjena ili nepotpuna primjena ovih mehanizama može dovesti do ponovnog izbijanja etničkog nasilja. Naučna prognoza dala je odgovore na ne/sposobnosti države Bosne i Hercegovine da izgradi funkcionalne instrumenata za implementaciju tranzicijske pravde i time izgradi demokratsko funkcionalno društvo zasnovano na vladavini prava. Ukazano je i na to koji su to ključni politički akteri od čijih odluka zavisi promicanje zajedničkih vrijednosti neophodnih za normalan život, a što bi u konačnici imalo za cilj smanjenje tenzija i stvaranje sigurnog okruženja za sve građane Bosne i Hercegovine.

Normativni akti koji se odnose na tranzicijsku pravdu su u stalnom dinamičkom procesu mijenjanja, ažuriranja, dopunjavanja i među-dejstva pod utjecajem kako naučnih saznanja tako i pod utjecajem različitih subjekata, njihovih ciljeva, aktivnosti i efekata. Ove činjenice zahtijevaju sistemska teorijska i empirijska istraživanja verifikatornog tipa.

Provedeno istraživanje omogućava naučnu kritiku i usavršavanje naučnih saznanja o aktuelnom normativno-pravnom sistemu i njihovu implementaciju u naučnu teoriju i praksu. Naučna opravdanost proizilazi i iz potrebe provjeravanja dosadašnjih istraživanja, kao i ponovnih istraživanja u odnosu na usavršene metode istraživanja, procedure i primjene novih instrumenata istraživanja. Društvena opravdanost ovog istraživanja proizilazi iz dvije osnove:

* naučnog saznanja o predmetu istraživanja
* neeposredna primjene naučnog saznanja u procesima implementacije mehanizama tranzicijske pravde u cilju otklanjanja diskrepancije između normativnih dokumenata i prakse.

Bitne odredbe aktuelne sigurnosno-političke situacije u BiH naglašavaju potrebu za sagledavanjem eventualnih prepreka i problema u implementaciji mehanizama tranzicijske pravde, te sistematičnim naučnim istraživanjima ove vrste, čime se dokazuje njihova potpuna društvena opravdanost.

**Mišljenje i prijedlog komisije**

Doktorska disertacije kandidata Izeta Mahira, MA, predstavlja pionirski i originalan naučni pristup istraživanju izuzetno aktuelne i nedovoljno istražene teme tranzicijske pravde i njenog odnosa sa sigurnosti u državi - BiH. Naime, prema dostupnim podacima, u posljednjih nekoliko decenija objavljen je veći broj radova o tranzicijskoj pravdi u oblasti pravnih, filozofskih, politoloških i socioloških nauka, međutim nije poznato da postoje značajnija istraživanja sa sličnom tematikom posmatrana kroz prizmu sigurnosnih studija. Nije dakle, tranzicijska pravda kao metod koji se implementira u postkonfliktnim društvima u kojima je došlo do sistematskih i masovnih krešnja ljudskih prava stavljan u korelaciju sa sigurnošću u konkretnoj državi. Kandidat je u doktorskoj disertaciji pokazao da je savladao relevantne metode naučno-istraživačkog rada, te da posjeduje sposobnost naučne teorijske i empirijske analize predložene teme i izvođenja relevantnih i meritornih zaključaka.

Na temelju iznesenog, Komisija predlaže Vijeću Fakulteta političkih nauka Univerziteta u Sarajevu da se ovaj izvještaj o ocjeni doktorske disertacije na temu „Implementacija tranzicijske pravde i sigurnost u Bosni i Hercegovini“, kandidata Izeta Mahira, MA usvoji, te da se zakaže njena javna odbrana.

KOMISIJA:

1. **Prof. dr. Sead Turčalo, vanredni profesor, predsjednik komisije,**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

1. **Prof. dr. Zarije Seizović, redovni profesor, mentor, član,**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

1. **Prof. dr. Goran Šimić, vanredni profesor, član**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**